Gandia aposta per la reinserció educativa amb la 8a edició del programa Jove Oportunitat
15 desembre 2023

## Gandia aposta per la reinserció educativa amb la 8a edició del programa Jove Oportunitat15 desembre 2023Última actualització: 15 desembre 2023

![](../gestion/img/b9cc626b810ea62a90ad49c33c08e2f47d2a9d07a41a207833ac7db1ffd54d9b.JPG)  
  

La **regidora delegada d'Educació, Esther Sapena**, ha anunciat que ja està obert el termini per a inscriure's en la **huitena edició del programa Jove Oportunitat**. Ho ha fet al costat d'**Antoni Escrivà Morant,** l'**educador social** que s'encarregarà de dur a terme aquesta iniciativa. El període per a apuntar-se es tancarà el pròxim 5 de gener i els interessats hauran de fer-ho en el **departament d'Educació (Av. Marqués de Camp, 1-D – baixos Escola Pia), de dilluns a divendres i de 9 a 15 hores**.

  
El projecte, cofinançat per la Unió Europea, forma part del programa pilot de l'Institut Valencià de la Joventut i es dirigeix als **jóvens d'entre 16 i 21 anys que ni estudien ni treballen**. Començarà el pròxim 8 de gener i compta amb un total de 75 activitats que es realitzaran al llarg dels seus quatre mesos de duració.

  
Tal com ha explicat la regidora, _«l'objectiu és dotar als seus participants de les ferramentes necessàries perquè abandonen les actituds de desil·lusió i frustració que el sistema educatiu convencional puga haver produït en ells o elles, i fomentar l'autoestima, la motivació i la positivitat perquè puguen decidir a què es volen dedicar»_.

  
Per a això, es treballaran tècniques de _coaching_ actitudinal i parental, ja que la família té un paper molt rellevant en l'assumpte, i s'establirà una metodologia pràctica gràcies a les **quasi 500 empreses col·laboradores**. En finalitzar aquesta etapa d'orientació, hi haurà sessions de formació acadèmica perquè els i les participants puguen superar les proves d'accés lliure a l'FP o al Grau Mitjà, així com les que es fan per a obtindre certificats de professionalitat.

  
_**«Busquem trencar amb l'etiqueta pejorativa que tenen els anomenats 'ninis', abandonar l'estigma que els envolta i ajudar-los a entendre per quina raó estan en aquesta situació»**_, ha assenyalat Morant.

  
A més, l'educador social ha afegit que es faran dinàmiques grupals perquè puguen sentir-se integrats en la societat, però també s'apostarà per una _«atenció individualitzada»_ sobre la base dels problemes i interessos de cadascun. _«En part, el programa està enfocat en què els seus participants tinguen una rutina i estiguen a gust amb el seu dia a dia»_, ha comentat.

  
Finalment, Sapena ha animat la ciutadania que complisca amb el perfil a inscriure's perquè _«suposarà un punt d'inflexió per a la seua vida»_, i ha destacat que, amb aquesta mena d'iniciatives, Gandia lluita contra l'abandó educatiu i la desigualtat.